L'objectiu principal de la jornada "Compartim bones pràctiques en promoció de la salut a la Metropolitana Sud" ha estat el reforç de la xarxa de professionals referents d'activitat física als centres de salut, una de les línies del Pla de salut de Catalunya 2016-2020.
A més, s'hi han presentat els resultats d'avaluació del Pla d'activitat física, esport i salut (PAFES).
La jornada ha ressaltat el paper dels professionals de l'atenció primària en l'acompliment d'aquest objectiu.
El 29 d'octubre va tenir lloc, a Sant Feliu de Llobregat, la Jornada " Compartim bones pràctiques en promoció de la salut a la Metropolitana Sud", organitzada conjuntament per l'Agència de Salut Pública de Catalunya (ASPCAT) i el Servei Català de la Salut (CatSalut), adreçada a professionals de l'atenció primària referents del Pla d'activitat física, esport i salut (PAFES).
A la jornada van assistir 48 professionals de salut de les 50 ABS del Baix Llobregat i l'Hospitalet, de l'ASPCAT i del CatSalut, els quals treballen conjuntament amb la resta dels agents locals per a la promoció de l'activitat física als seus municipis.
L'objectiu principal de la jornada consistia a enfortir la xarxa de professionals referents d'activitat física als centres de salut amb un espai de trobada i debat.
Van realitzar la benvinguda Pilar Magrinyà, directora del Sector Sanitari Baix Llobregat Centre-Fontsanta, del CatSalut i Fernando Giron, cap del Servei de Salut Pública al Baix Llobregat Centre-Litoral i L'Hospitalet de Llobregat i Baix Llobregat Nord, de l'ASPCAT.
Van ressaltar la importància de la tasca dels professionals de l'atenció primària en la promoció d'activitat física i van recordar que l'increment de l'activitat física de la població és un dels objectius del Pla de salut de Catalunya 2016-2020 i del Pla Estratègic Sanitari del Baix Llobregat i L'Hospitalet de Llobregat 2017-2020.
També van destacar la importància de crear xarxa entre professionals de l'atenció primària i els Ajuntaments aprofitant els recursos comunitaris.
A la jornada es van presentar els resultats d'avaluació del PAFES, implementat a tots els centres de salut de Catalunya des de 2013.
Posteriorment, es va fer un debat entre els assistents sobre com impulsar la promoció d'activitat física en l'àmbit local.
Els assistents van definir les millors estratègies per afavorir l'activitat física de les persones inactives i van remarcar la importància de disposar d'oferta d'activitats i espais saludables als municipis.
La darrera part de la Jornada es va dedicar a una sessió teoricopràctica d'iniciació a la marxa nòrdica per conèixer-ne els beneficis que va anar a càrrec de l'empresa Walkim.
La promoció de l'activitat física a Catalunya és una experiència pionera nascuda el 2007 a partir d'experiències locals d'èxit.
És una línia estratègica del Departament de Salut, que forma part del Pla de salut i el Pla interdepartamental i intersectorial de salut pública (PINSAP), així com de les iniciatives de l'àmbit sanitari del Pla integral de promoció de l'activitat física i l'alimentació saludable (PAAS).
En l'actualitat, totes les àrees bàsiques de salut de Catalunya realitzen el consell de vida activa i estan implicades en accions de promoció de la salut que aprofiten ocasions com la del Dia Mundial de l'Activitat Física.
La pràctica d'activitat física de manera regular millora la salut i la qualitat de vida, alhora que suposa un factor protector per a diferents problemes de salut crònics (hipertensió, diabetis, dolors musculars...), patologies físiques (malalties de l'aparell circulatori i càncer, principalment), i pel benestar de la salut mental.
L'any 2018 a Catalunya, 8 de cada 10 adults feia una activitat física saludable (84,5% els homes i 81,1% les dones).